
Text rozhodnutia
Súd: Krajský súd Trnava Spisová značka: 25CoP/41/2015 Identifikačné číslo súdneho spisu: 2113233518 Dátum vydania rozhodnutia: 20. 10. 2015 Meno a priezvisko sudcu, VSÚ: JUDr. Martina Valentová ECLI: ECLI:SK:KSTT:2015:2113233518.2 Uznesenie Krajský súd v Trnave v právnej veci navrhovateľky: Ing. P. J. T., rod. T., nar. X.XX.XXXX, bytom V., P. XXXX/XX, zastúpenej advokátom: JUDr. Daniel Pavelek, so sídlom Hlohovec, Pribinova 46, proti odporcovi: T. H. J. T., nar. XX.XX.XXXX, bytom P. B. L. XX N..XX, I-XXXXX U. X. J. O., Taliansko, zastúpenému spoločnosťou: SMA advokátska kancelária s.r.o.,so sídlom Bratislavská, Michalská 7, IČO 36 867 837, o rozvod manželstva a úpravu výkonu rodičovských práv a povinností na čas po rozvode k maloletému dieťaťu: Q. J. T., nar. XX.X.XXXX, bytom u matky, zastúpený kolíznym opatrovníkom: Úrad práce, sociálnych vecí a rodiny v Úradom práce, sociálnych vecí a rodiny Piešťany, pracovisko Hlohovec, na odvolanie navrhovateľky proti uzneseniu Okresného súdu Trnava zo dňa 6.7.2015, č.k. 20P/275/2013-172, takto r o z h o d o l : Odvolací súd napadnuté uznesenie súdu prvého stupňa r u š í a vec mu v r a c i a na ďalšie konanie. o d ô v o d n e n i e : Napadnutým uznesením prvostupňový súd prvým výrokom vyhlásil, že nemá právomoc konať vo veci úpravy práv a povinností k maloletému na čas po rozvode a druhým výrokom konanie vo veci úpravy práv a povinností k maloletému na čas po rozvode zastavil. Rozhodnutie s použitím čl. 3 ods. 1, čl. 5, čl. 8, čl. 9 ods. 1, čl. 10, čl. 12 ods. 3,čl. 19 ods. 2 Nariadenia rady (ES) č. 2201/2003 z 27.11.2003 o súdnej právomoci a uznávaní a výkone rozsudkov v manželských veciach a vo veciach rodičovských práv a povinností odôvodnil tým, že je názoru, podľa ktorého v danej veci nemá právomoc konať. Obvyklým pobytom maloletého dieťaťa je Taliansko, nakoľko neoprávneným odvedením dieťaťa nie je možné založiť právomoc súdu, ktorý by bol pre osobu, ktorá únos dieťaťa spôsobila, výhodnejší. V danom prípade sú pre uvedený názor splnené aj podmienky v zmysle článku 10 Nariadenia, podľa ktorého v prípade neoprávneného premiestnenia alebo zadržiavania dieťaťa si súdy členského štátu, v ktorom malo dieťa svoj obvyklý pobyt bezprostredne pred svojim neoprávneným premiestnením alebo zadržaním, zachovávajú právomoc, až kým dieťa nenadobudne obvyklý pobyt v inom členskom štáte a: a) každá osoba, orgán alebo iný subjekt, ktorý vykonáva opatrovnícke právo sa zmieril s premiestnením alebo zadržaním (táto podmienka nie je splnená nakoľko otec maloletého 18 dní po premiestnení maloletého na Slovensko podal na príslušnú centrálnu autoritu v Taliansku a na Ministerstve spravodlivosti v Taliansku žiadosť o návrat maloletého do Talianska, pričom odkedy bol maloletý premiestnený na Slovensko, dožaduje sa otec vo vyššie uvedených súdnych (návratových) konaniach, aby bol nariadený návrat maloletého do Talianska) , alebo b) dieťa sa zdržiavalo v tomto inom členskom štáte najmenej jeden rok po tom, ako sa osoba, orgán alebo iný subjekt, ktorý vykonáva opatrovnícke právo, dozvedel, alebo mohol dozvedieť, o mieste pobytu dieťaťa, dieťa sa usadilo v novom prostredím a je splnená najmenej jedna z týchto podmienok: i) do jedného roka odvtedy, ako sa nositeľ opatrovníckeho práva dozvedel alebo mohol dozvedieť o mieste pobytu dieťaťa, sa nepodala žiadosť o návrat dieťaťa na príslušné orgány členského štátu, do ktorého bolo dieťa premiestnené alebo v ktorom je zadržiavané (táto podmienka nie je splnená, nakoľko v konaní vedenom na Okresnom súde Bratislava I pod sp. zn. 1P/284/2012 sa rieši otázka vydania maloletého do Talianska); ii) nositeľ opatrovníckeho práva vzal späť svoju žiadosť o návrat a v lehote stanovenej v bode i) sa nepodala nová žiadosť (táto podmienka nie je splnená, nakoľko otec maloletého svoju žiadosť o návrat maloletého späť nevzal); iii) konanie na súde členského štátu, v ktorom malo dieťa obvyklý pobyt bezprostredne pred neoprávneným premiestnením alebo zadržaním, sa skončilo podľa článku 11 ods. 7 (táto podmienka nie je splnená, nakoľko konanie pred talianskym súdom v Ascoli Piceno skončené z dôvodov uvedených v článku 11 ods. 7 nebolo); iv) súdy členského štátu, v ktorom malo dieťa obvyklý pobyt bezprostredne pred neoprávneným premiestnením alebo zadržaním, vydali rozsudok o opatrovníckom práve, z ktorého nevyplýva povinnosť návratu dieťaťa (táto podmienka nie je splnená, nakoľko taliansky súd v Ascoli Piceno v rozhodnutí zo dňa 6.6.2014 o súdnej rozluke navrhovateľky a odporcu, č.k. 1394/2011, ktoré nadobudlo právoplatnosť a vykonateľnosť dňa 14.10.2014, rozhodol o súdnej rozluke navrhovateľky a odporcu s recipročným prisúdením zodpovednosti, okrem iného aj za podmienky, že: spoločný byt manželov je prisúdený otcovi, ktorý v ňom bude žiť spoločne so synom; maloletý syn sa zveruje do opatery Sociálnych služieb mesta U. X. J. O. a bude žiť u otca v byte manželov. Matka ho môže kedykoľvek navštevovať; matka sa bude podieľať na výživnom pre maloletého sumou 450,- eur mesačne. Mimoriadne výdavky spojené s výživným, vopred dohodnuté medzi stranami, budú znášané rovným dielom, takže každý z nich bude znášať 50 percent). Predmetom skúmania bude ďalej otázka, či je daná právomoc slovenského súdu konať a rozhodnúť tiež vo veci rozvodu, a to po predložení listinných dôkazov, na ktoré poukazuje odporca a na predloženie, ktorých bol vyzvaný, a ktoré doposiaľ súdu nepredložil. Proti tomuto rozhodnutiu podala navrhovateľka prostredníctvom právneho zástupcu odvolanie, ktorým sa domáhala, aby odvolací súd napadnuté uznesenie zrušil a vec vrátil súdu prvého stupňa na ďalšie konanie. Namietala nesprávnosť napadnutého rozhodnutia súdu prvého stupňa s odkazom na § 205 ods. 2 písm. d) a f) O.s.p., pretože súd dospel na základe vykonaných dôkazov k nesprávnym skutkovým zisteniam a rozhodnutie súdu vychádza z nesprávneho právneho posúdenia veci. Poukázala na to, že prvoradým hľadiskom pri rozhodovaní o všetkých veciach týkajúcich sa maloletých musí byť záujem maloletého. Maloletý Q. J. T. sa narodil dňa XX.X.XXXX na Slovensku. Prežil tu prvých 6 mesiacov svojho života, potom bol v Taliansku a od svojich dvoch rokov žije na Slovensku. V Taliansku nemá citové, ani sociálne väzby, neovláda taliansky jazyk. Maloletý považuje Slovensko za svoj domov. Má preto za to, že nie je v jeho záujme, aby býval odlúčený od matky a to v prostredí, ktoré nepozná a ktoré je pre neho nové. Je prirodzené, že maloletý má silnú citovú väzbu na matku, aj keď s otcom sa stretáva. Obáva sa, že hrozí maloletému silná duševná trauma v dôsledku odlúčenia od matky a preto sa domáha právnej ochrany prostredníctvom slovenských justičných orgánov, ktoré by mali pri svojich rozhodovaniach vždy brať ohľad na záujmy maloletého. Poukazuje na doterajšie rozhodnutia Krajského súdu v Bratislave, ktoré návrat maloletého do krajiny obvyklého pobytu nenariadili. Poukazuje aj na čl. 13 Dohovoru č. 119/01 Z.z. o občianskoprávnych aspektov medzinárodných únosov detí, podľa ktorých justičný orgán nemusí výnimočne nariadiť návrat dieťaťa neoprávnene premiestneného do iného zmluvného štátu. Túto okolnosť, ako aj všetky okolnosti daného prípadu by mal zobrať do úvahy aj súd prvého stupňa pri rozhodovaní o tom, či má alebo nemá právomoc konať vo veci návrhu ohľadom úpravy práv a povinností k maloletému na čas po rozvode. Napadnuté uznesenie preto považuje minimálne za vydané predčasne a podľa jej názoru súd prvého stupňa s konečným rozhodnutím mal počkať na právoplatné skončenie konania, ktoré je vedené na Krajskom súde v Bratislave pod sp. zn. 11CoP/356/2014. Odporca a ani kolízny opatrovník odvolací návrh nepodali, k doručenému odvolaniu navrhovateľky sa písomne vyjadril prostredníctvom právneho zastúpenia len odporca, ktorý s odvolaním navrhovateľky nesúhlasí z následne uvedených dôvodov. Rozluku a rozvod manželstva účastníkov od roku 2011 aktívne prejednávajú talianske súdy, ktoré sú príslušné na prejednanie rozvodu a s ním spojeného konania o úpravu práv a povinností k maloletému dieťaťu. Príslušný taliansky súd vo veci koná od roku 2011, kedy sama navrhovateľka podala návrh na rozluku manželstva 27.7.2011 v Talianskej republike. Taliansky súd taktiež koná aj o úprave práv a povinností k maloletému dieťaťu. V súdnom spise sa nachádza predložený úradný preklad uznesenia súdu v Ascoli di Piceno, Talianska republika zo dňa 6.6.2014 o súdnej rozluke manželov č.k. 1394/2011. Predmetné rozhodnutie bolo opatrené vykonávacou formuláciou pre potreby výkonu rozhodnutia, t.j. sa stalo právoplatné a vykonateľné dňa 14.10.2014. V zmysle predmetného uznesenia bola vyhlásená rozluka manželstva účastníkov s tým, že výrok predmetného uznesenia je uvedený na str. 7 talianskej verzie uznesenia a to tak, že súd rozhodol o súdnej rozluke manželov s recipročným prisúdením zodpovednosti za nasledovných podmienok: a) spoločný byt manželov je prisúdený otcovi, ktorý v ňom bude žiť spoločne so synom, b) maloletý syn sa zveruje do opatery sociálnych služieb mesta U. X. J. O. a bude žiť u otca v byte manželov. Matka ho môže kedykoľvek navštevovať, c) pani T. (tu navrhovateľka) sa bude podieľať na výživnom pre maloletého sumou 450,- Eur mesačne, mimoriadne výdavky spojené s výživným, vopred dohodnuté medzi stranami, budú znášané rovným dielom, takže každý z nich bude znášať 50%, d) nevzniká povinnosť výživného na manžela - manželku. V rámci konania sa nepripúšťajú žiadosti o náhradu škody. Z uvedeného potom jednoznačne vyplýva, že príslušný taliansky súd v Ascoli di Piceno koná aj o úprave práv a povinností k maloletému dieťaťu. Dňa 2.12.2014 bol v súlade s platnými právnymi predpismi v Taliansku po právoplatnosti uznesenia o rozluke podaný návrh na rozvod manželstva na súd v Ascoli di Piceno. Taliansky súd koná vo veci podaného návrhu pod č.k. 2918/14. V tejto veci bolo nariadené pojednávania na deň 25.3.2015, ktorého sa však navrhovateľka nezúčastnila a svoju účasť ospravedlnila z pracovných dôvodov ako aj tým, že jej predvolanie na pojednávanie bolo doručené neskoro, lebo nebola dodržaná lehota 40 pracovných dní na doručenie. Vyjadrenie navrhovateľky voči talianskemu súdu jednoznačne preukazuje, že navrhovateľka má vedomosť o prebiehajúcom konaní v Taliansku a tiež fakt, že má možnosť využiť svoje právo a v predmetnom konaní sa vyjadriť a zúčastniť sa ho či už osobne alebo prostredníctvom zvoleného právneho zástupcu. Tu odporca ďalej poukazuje, že zhodné nariadenie Rady ES tzv. Brusel II. bis č. 2201/2003 ako aj Haagsky dohovor o občianskoprávnych aspektoch medzinárodných únosov detí z roku 1980 sú postavené na filozofii, že páchateľ únosu nemôže ťažiť zo skutočnosti, že odvedením dieťaťa založí právomoc súdu, ktorý je pre neho výhodnejší a že súdy štátu, kde bolo dieťa odvedené poskytne ochranu neoprávnenému odvedeniu dieťaťa, pokiaľ sú zabezpečené primerané opatrenia pre bezpečný návrat dieťaťa. V tejto súvislosti poukazuje aj na znenie čl. 8 ods. 1, 2 citovaného nariadenia rady ako aj na čl. 10. Poukazuje, že vykonával opatrovnícke právo v čase pred neoprávneným premiestnením syna Q. na Slovensko. S premiestnením sa nikdy nezmieril, riadne a včas podal na Okresný súd Bratislava I. žiadosť o návrat maloletého do krajiny jeho obvyklého pobytu do Talianskej republiky. Vzhľadom na to, že súd v Ascoli di Piceno, Talianska republika vydal rozsudok o rozluke manželstva medzi rovnakými účastníkmi ako v tomto konaní, aj upravil práva a povinnosti k maloletému Q., má tento súd právomoc upraviť práva a povinnosti k maloletému Q. aj v konaní o rozvod v už začatom konaní na tomto súde. Odporca tu odkázal aj na znenie čl. 19 bod 2, 3 Nariadenia. S konaním o rozvod manželstva a úpravu práv a povinností k maloletému synovi v Slovenskej republike nesúhlasí, nakoľko v tejto veci sú príslušné konať talianske súdy, ktoré vo veci aj aktívne už od roku 2011 konajú. Žiada preto, aby súd prvého stupňa postupoval v zmysle čl. 19 bod 3 Nariadenia a odmietol vykonávať svoju právomoc v prospech súdu v Ascoli di Piceno, Talianska republika, ktorý začal konať vo veci ako prvý. Krajský súd v Trnave ako súd odvolací (§ 10 ods. 1 O.s.p.), po zistení, že odvolanie bolo podané včas (§ 204 ods. 1 O.s.p.), oprávnenou osobou - účastníkom konania (§ 201 O.s.p.), proti rozhodnutiu proti ktorému je odvolanie prípustné (§ 201 a § 202 O.s.p.), po skonštatovaní, že odvolanie má zákonom predpísané náležitosti (§ 205 ods. 1 O.s.p.), preskúmal napadnuté rozhodnutie v medziach daných rozsahom a dôvodmi odvolania (§ 212 ods. 1 O.s.p.), postupom bez nariadenia odvolacieho pojednávania (§ 214 ods. 2 O.s.p.) a dospel k záveru, že odvolanie navrhovateľky je dôvodné, v dôsledku čoho je nevyhnutné napadnuté uznesenie súdu prvého stupňa zrušiť a vec mu vrátiť na ďalšie konanie. Vzhľadom na skutočnosť, že v danej veci ide o konanie s cudzím prvkom, pričom tak Slovenská republika ako i Taliansko sú ku dňu začatia konania členskými štátmi Európskej Únie a predmetom konania je návrh na rozvod manželstva a úpravu výkonu rodičovských práv a povinností na čas po rozvode k maloletému dieťaťu, súd prvého stupňa, ako už bolo konštatované aj v skoršom zrušovacom uznesení zo dňa 23.9.2014, č.k. 25 CoP/40/2014-41 vydanom v prejednávanej veci, správne uplatnil Nariadenie (ES) č. 1347/2000 Ú.v. ES (ďalej len Nariadenie Brusel IIa), ktoré sa v zmysle článku 1 bodu 1 písm. a) a b) uplatňuje tak v súvislosti s konaním o rozvod ako i v súvislosti s konaním o rodičovských právach a povinnostiach. Je potrebné uviesť, že Nariadenie Brusel IIa primárne určuje len členský štát ktorého súd má právomoc vec prejednať a právomocou sa v uvedenom kontexte rozumie medzinárodná súdna príslušnosť (čiže to, v ktorom štáte sa bude viesť konanie) a až takto určený štát má podľa svojho vnútroštátneho práva určiť, ktorý z jeho súdov vec prejedná. Nariadenie Brusel IIa stanovuje odlišné kritériá právomoci súdov členských štátov vo veciach rozvodu a odlišné vo veciach rodičovských práv a povinností, ako na to správne poukázal aj súd prvého stupňa. Dôvod spoločnej úpravy oboch typov právomocí je daný priamo bodom 6 preambuly Nariadenia Brusel IIa, ktorý podotýka, že je vhodnejšie mať jeden právny akt pre tieto otázky, ,,keďže k uplatňovaniu právnych predpisov o rodičovských právach a povinnostiach často dochádza v konaniach v manželských veciach.“ Nariadenie Brusel IIa spoločnou úpravou oboch typov právomocí neurčuje však automaticky povinnosť štátu, v ktorom sa vedie konanie o rozvod, konať i o právach a povinnostiach rodičov k deťom. Nakoľko však rozvod manželstva je spravidla sprevádzaný návrhom na úpravu výkonu rodičovských práv a povinností, súd členského štátu s právomocou konať o rozvode si prostredníctvom Nariadenia Brusel IIa rýchlo vyjasní, či kritérium obvyklého pobytu dieťaťa ukazuje na rovnaký štát, a ak je tomu tak, môže už na základe vnútroštátnych predpisov s takýmto konaním spojiť i konanie o rodičovských právach a povinnostiach na čas po rozvode. Vzhľadom na skutočnosť, že Nariadenie Brusel IIa má prednosť pred vnútroštátnou právnou úpravou, a toto nariadenie predpokladá iba možnosť, nie však povinnosť, aby konanie o rozvod manželstva a konanie o úprave výkonu rodičovských práv a povinností prebiehalo v tom istom členskom štáte, nemožno pri určovaní právomoci v danom prípade vychádzať z § 24 ods. 1 Zákona o rodine, nakoľko toto ustanovenie možno subsidiárne použiť až za predpokladu, že kritériá právomoci podľa Nariadenia Brusel IIa tak vo veciach rozvodu, ako i úpravy výkonu rodičovských práv a povinností ukazujú na totožný štát. Až v takom prípade sa potom použije vnútroštátna právna úprava § 24 ods. 1 Zákona o rodine a tiež § 113 ods. 1 O.s.p., ktorá rozvodovému súdu ukladá povinnosť v rámci jedného konania rozhodnúť zároveň aj o úprave výkonu rodičovských práv a povinností na čas po rozvode. Súd prvého stupňa však postupoval nelogicky a neucelene, keď bez vyriešenia si toho, či má alebo nemá právomoc konať aj vo veci rozvodu manželstva vyslovil, že vo veciach úpravy rodičovských práv a povinností na čas po rozvode, tu právomoc slovenského súdu nie je, pričom práve rozhodovanie o úprave rodičovských práv a povinností až na čas po rozvode má jednoznačný súvis s rozvodovým konaním. Pokiaľ si predsa súd prvého stupňa v danom prípade ustálil, že právomoc má (z odôvodnenia rozhodnutia to však nevyplýva), a formuláciou v odôvodnení napadnutého uznesenia: „Predmetom skúmania bude ďalej otázka, či je daná právomoc slovenského súdu konať a rozhodnúť tiež vo veci rozvodu, a to po predložení listinných dôkazov, na ktoré poukazuje odporca a na predloženie, ktorých bol vyzvaný, a ktoré doposiaľ súdu nepredložil.“, mal v úmysle ďalej posudzovať už len možnú do úvahy prichádzajúcu prekážku litispendencie (prekážku už začatého konania), malo to byť súčasťou odôvodnenia napadnutého. Vo veci je potrebné ďalej zdôrazniť, tiež už opakovane (odvolací súd na to poukázal už v predchádzajúcom zrušovacom uznesení zo dňa 23.9.2014, č.k. 25 CoP/40/2014-41 vydanom v predmetnej právnej veci), že súdy členských štátov sú povinné osobitne skúmať, či majú právomoc na rozhodovanie o úprave výkonu rodičovských práv a povinností (t.j. všetko okrem výživného) podľa Nariadenia Brusel IIa a potom ešte venovať pozornosť úprave Nariadenia Rady (ES) č. 4/2009 o právomoci, rozhodnom práve, uznávaní a výkone rozhodnutí a o spolupráci vo veciach vyživovacej povinnosti (ďalej len Nariadenie o výživnom). Vyššie uvedeným sa však súd prvého stupňa vôbec nezaoberal, pričom po vyhlásení, že nemá právomoc konať vo veci úpravy práv a povinností k maloletému na čas po rozvode prvým výrokom napadnutého uznesenia, druhým výrokom zastavil konanie vo veci úpravy práv a povinností k maloletému na čas po rozvode. Pojem „rodičovské práva a povinnosti“, ako odvolací súd už upozornil súd prvého stupňa vo svojom ostatnom rozhodnutí, však zahŕňa len opatrovnícke právo a právo styku s dieťaťom, pričom súčasná európska legislatíva ako už bolo konštatované oddeľuje právomoc na rozhodovanie o výživnom od právomoci na úpravu výkonu rodičovských práv a povinností, keďže ich upravuje dvomi samostatnými nariadeniami. Komunitárne právo teda pracuje s pojmom rodičovských práv a povinností v užšom význame, než aký tomuto pojmu priznáva slovenské rodinné právo, pretože to vníma úpravu vyživovacej povinnosti ako súčasť komplexu rodičovských práv a povinností (§ 28 ods. 1 Zákona o rodine). Z napadnutého rozhodnutia potom nie je zrejmé, či súd prvého stupňa zastavil konanie aj vo veci určenia výživného na čas po rozvode, alebo o ňom mal ešte v úmysle konať (pravdepodobne však nie, keďže v odôvodnení napadnutého uznesenia uviedol, že „ predmetom skúmania bude ďalej otázka, či je daná právomoc slovenského súdu konať a rozhodnúť tiež vo veci rozvodu“), z toho potom možno vyvodiť len to, že rozhodnutie v tejto časti nie je vôbec odôvodnené a tým sa stalo nepreskúmateľným, čím došlo k porušeniu práva účastníka na riadny proces, preto bolo potrebné napadnuté uznesenie súdu prvého stupňa podľa ust. § 221 ods. 1 písm. f) a čiastočne aj podľa písm. h) O.s.p. zrušiť a podľa odseku 2 citovaného ustanovenia vec vrátiť súdu prvého stupňa na ďalšie konanie. Odvolací súd napokon považuje za potrebné a vhodné pre ďalší priebeh konania poukázať na nález Ústavného súdu ČR sp. zn. Pl. ÚS 31/10, z odôvodnenia ktorého vyplýva aj nasledujúca úvaha: „...Vyšší súdny úradník je skutočne len úradníkom, u ktorého v zásade chýba garancia osobnej nezávislosti, nevyžadujú sa osobné predpoklady ako u sudcu, a odborná úroveň postačuje na výrazne nižšej úrovni. Z toho vyplývajú tiež limity činnosti vyššieho súdneho úradníka. Vyšší súdny úradník nesmie vykonávať také úkony, pre ktoré sú nevyhnutné vlastnosti, ktoré mu chýbajú (osobná nezávislosť, osobné predpoklady, odborná úroveň). Z tohto hľadiska je neprijateľné, aby vyšší súdny úradník meritórne rozhodoval, bez ohľadu na formu rozhodnutia. Pre ostatné procesné úkony, a predovšetkým pre procesné rozhodnutia, to platí rovnako tak. Vyšší súdny úradník má byť pomocníkom sudcu, ktorý napomáha k dosiahnutiu primeranej dĺžky súdneho konania tým, že vykonáva úkony jednoduchej či rutinnej povahy. Zložitejšie záležitosti, vyžadujúce právnu erudíciu, či situácie, v ktorých súd nemôže byť z povahy veci reprezentovaný nikým iným ako sudcom (meritórne rozhodnutia, rozhodnutia konečné, významnejšie rozhodnutie v rámci prípravy pojednávania), účasť vyšších súdnych úradníkov nepripúšťajú. Inak sa zo súdenia stáva v skutočnosti úradovanie. ...“ I keď zák. č. 549/2003 Z.z. o súdnych úradníkoch v § 6 písm. i) pripúšťa, aby v občianskom súdnom konaní vyšší súdny úradník rozhodoval na základe poverenia sudcu aj o príslušnosti a právomoci súdu na konanie, javí sa skutočne za vhodné, aby o tzv. medzinárodnej právomoci a príslušnosti, predovšetkým z dôvodu nesúrodosti a fragmentárnosti noriem Európskeho medzinárodného práva procesného, čo vyžaduje právnu zdatnosť, rozhodoval sudca. Po vrátení veci odvolacím súdom bude potrebné, aby súd prvého stupňa opätovne posúdil či má právomoc vo veci konať, teda či boli splnené predpoklady na možné obrátenie sa navrhovateľky vo veci jej návrhu na rozvod manželstva a úpravu rodičovských práv a povinnosti (t.j. práv a povinností súvisiacich s osobnou starostlivosťou o dieťa, so stykom s dieťaťom a s výživným na dieťa) na Okresný súd Trnava ako súd členského štátu ňou tvrdeného jej obvyklého pobytu, a to za súčasného splnenia podmienky právomoci tohto rozvodového súdu konať aj vo veciach rodičovských práv a povinností, pričom nie je možné prehliadnuť to, že v prípade posudzovania výživného na maloleté dieťa je potrebné aplikovať Nariadenie o výživnom, pričom rozhodnutie je potrebné náležite v súlade s ust. § 157 ods. 2 O.s.p. odôvodniť. V novom rozhodnutí o veci samej rozhodne súd nie len o trovách prvostupňového konania, ale aj o náhrade trov tohto odvolacieho konania (§ 224 ods. 3 O.s.p.). Senát krajského súdu toto rozhodnutie prijal pomerom hlasov 3:0. Poučenie: Proti tomuto uzneseniu nie je možné podať odvolanie.

Zdroj: KAUZIS.SK – https://www.kauzis.sk/judikatura/r/ECLI:SK:KSTT:2015:2113233518.2 (dáta aktuálne k 12. 11. 2026). Záväzné je znenie zverejnené súdom.




